මීට දින පහකට පමණ පෙර පානදුර ප්‍රදේශ දෙකකදී රුපියල් කෝටියකට අධික සුඛෝපභෝගී ජීප් රථ තුනක් සමඟ අත්අඩංගුවට ගත් සැකකාරියක් හා සැකකරුවකුගෙන් ප්‍රශ්න කිරීමේදී රුපියල් ලක්‍ෂ තිහක් පමණ වටිනා තවත් සුඛෝපභෝගී ජීප් රථයක් පිළියන්දල වෑවල ප්‍රදේශයේ නිවසක සඟවා තිබියදී සොයා ගත් බව පානදුර විශේෂ අපරාධ මෙහෙයුම් ඒකකය කියයි.එම ජීප් රථය සමඟ නිවෙස් හිමිකරු ද අත්අඩංගුවට ගත් බව පොලිසිය කියයි.පොලිස් විශේෂ කාර්ය බළකායේ බුද්ධි අංශයට ලද රහසිගත තොරතුරක් මත ඉකුත් 03 වැනිදා පාණදුර හිරණ ප්‍රදේශයේ නිවසක සඟවා තිබූ සුඛෝපභෝගී මෝටර් රථ දෙකක් සැකකාරියක් සමඟ හා පානදුර වටභාගය – කුරුඳුවත්ත ප්‍රදේශයේ තවත් සුඛෝපභෝගී ජීප් රථයක් සමඟ සැකකරුවකු අත්අඩංගුවට ගෙන පානදුර විශේෂ අපරාධ මෙහෙයුම් ඒකකයට බාර දී තිබිණි.පොලිස් විශේෂ කාර්ය බළකායේ විශේෂ අවි හා උපක්‍රම කණ්ඩායමේ උප පොලිස් පරීක්‍ෂක එච්. එන්. පී. චතුරංග මහතා ඇතුළු නිලධාරි කණ්ඩායමක් මෙම වැටලීම සිදුකළහ.